戴复古
嘉定甲戌孟秋二十有七日起居舍人兼直学士院
禁城鸡唱金门开，起居舍人携疏来。
榻前一奏一万字，历历写出忠义怀。
顿首惶恐臣昧死，越录敢言天下事。
百年河洛行胡朔，恨满东南天一角。
夷甫诸人责未酬，志士愁眠剑锋落。
天意未回事难举，乡来一试成千误。
尤羊频岁自相屠，盛衰大抵由天数。
昨臣衔命出疆时，自期有去必无归。
屈膝穹庐当愤死，天相孤忠半道回。
金山之下长江水，击楫中流书壮志。
东风吹上妙高台，略望江淮见形势。
形势从来只如此，几年待得天时至。
朝廷为计保万全，往往忘却前朝耻。
臣今未暇论规恢，胡虏已忘何虑哉。
中原旷地无人管，政恐英雄生草莱。
北方苦饥民骨立，万一东来窃吾粟。
边头诸州无铁壁，供问谁能备仓卒。
请朝廷厉精兵，择良将。
办多多，策上上。
更选人材，老练通达。
分守要冲，讲明方略。
一贤可作万里城，一人可当百万兵。
坐令国势九鼎重，所赖君心一点明。
长笺奏彻龙颜悦，继言臣愚进此说。
言虽甚鄙用甚切，宸断必行天下福，
勿谓儒生论迂阔。臣之肝胆与人别，
读书岂为文章设。王师若出定中原，
玉堂敢草平羌策。